En stor (hannen ca. 34-57 millimeter), slank, rødbrunlig hjortebille, kroppen delvis kledt med lys bestøvning. Mandiblene hos hannen er kraftige, lett krummede, med en innoverrettet tann omtrent to tredjedeler, forøvrig med mindre tenner langs det meste av innersiden, spissen er kløvet. Hodet har skarpe kjøler på sidene og bak, men ikke i midten. De knebøyde antennene har vanligvis en fire-leddet vifte. Pronotum er mye smalere enn hodet, mye bredere enn langt. Beina er rødlige.